Document ID: 32008D0636

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Ιουλίου 2008
για την κατάρτιση καταλόγου τρίτων χωρών από τις οποίες τα κράτη μέλη επιτρέπουν τις εισαγωγές ωαρίων και εμβρύων χοιροειδών
[κοινοποιηθείσα υπό τον αριθμό Ε(2008) 3671]
(Κείμενο που παρουσιάζει ενδιαφέρον για τον ΕΟΧ)
(2008/636/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (1), και ιδίως την εισαγωγική φράση και το άρθρο 17 παράγραφος 3 στοιχείο α) και το άρθρο 28,
Εκτιμώντας τα ακόλουθα:
(1)
Η οδηγία 92/65/ΕΟΚ καθορίζει τις απαιτήσεις υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων, που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στην εν λόγω οδηγία. Επίσης προβλέπει την κατάρτιση καταλόγου για εκείνες τις τρίτες χώρες ή μέρη τρίτων χωρών, που μπορούν να προσφέρουν εγγυήσεις ισοδύναμες με αυτές που αναφέρονται στην εν λόγω οδηγία και από τις οποίες τα κράτη μέλη μπορούν να εισαγάγουν σπέρμα, ωάρια και έμβρυα χοιροειδών.
(2)
Στο μέρος III του παραρτήματος της απόφασης 94/63/ΕΚ της Επιτροπής, της 31ης Ιανουαρίου 1994, για τον καθορισμό προσωρινού καταλόγου τρίτων χωρών προέλευσης από τις οποίες τα κράτη μέλη επιτρέπουν τις εισαγωγές σπέρματος, ωαρίων και εμβρύων αιγοπροβάτων και ιπποειδών καθώς επίσης και ωαρίων και εμβρύων χοιροειδών (2), καταρτίζεται κατάλογος τρίτων χωρών από τις οποίες τα κράτη μέλη επιτρέπουν τις εισαγωγές ωαρίων και εμβρύων χοιροειδών και τρίτων χωρών από τις οποίες επιτρέπονται εισαγωγές σπέρματος χοιροειδών, σύμφωνα με την απόφαση 2002/613/ΕΚ της Επιτροπής, της 19ης Ιουλίου 2002, για τη θέσπιση των όρων εισαγωγής σπέρματος εκτρεφόμενων χοίρων (3).
(3)
Η απόφαση 94/63/ΕΚ τροποποιήθηκε αρκετές φορές προκειμένου να ληφθούν υπόψη οι νέες επιστημονικές και τεχνικές νέων επιστημονικών και τεχνικών εξελίξεων. Προς το παρόν, εφαρμόζεται στο σπέρμα, τα ωάρια και τα έμβρυα των αιγοπροβάτων καθώς και στα ωάρια και τα έμβρυα χοιροειδών.
(4)
Η Επιτροπή σκοπεύει να καθορίσει με χωριστή πράξη τους όρους υγείας των ζώων που ισχύουν για τις εισαγωγές στην Κοινότητα σπέρματος, ωαρίων και εμβρύων αιγοπροβάτων, συμπεριλαμβανομένου του καταλόγου τρίτων χωρών από τις οποίες τα κράτη μέλη επιτρέπουν τις εισαγωγές αυτών των εμπορευμάτων.
(5)
Στην απόφαση 2002/613/ΕΚ καταρτίζεται κατάλογος τρίτων χωρών από τις οποίες τα κράτη μέλη επιτρέπουν εισαγωγές σπέρματος χοιροειδών. Ο εν λόγω κατάλογος καταρτίστηκε με βάση την κατάσταση υγείας των ζώων από τρίτες χώρες από τις οποίες τα κράτη μέλη επιτρέπουν τις εισαγωγές ζωντανών χοίρων. Επειδή δεν υπάρχουν επιστημονικές αποδείξεις που να καταδεικνύουν ότι, όσον αφορά τις σημαντικότερες εξωτικές μεταδοτικές νόσους, οι κίνδυνοι που οφείλονται στην κατάσταση υγείας των δοτών θηλυκών και αρσενικών χοιροειδών θα μπορούσαν να μετριαστούν με τον έλεγχο του εμβρύου, ενδείκνυται και για λόγους συνέπειας και συνοχής της κοινοτικής νομοθεσίας, να γίνεται παραπομπή στον εν λόγω κατάλογο της παρούσας απόφασης όταν καταρτίζεται κατάλογος τρίτων χωρών από τις οποίες τα κράτη μέλη επιτρέπουν εισαγωγές ωαρίων και εμβρύων των εν λόγω ζωικών ειδών.
(6)
Για λόγους σαφήνειας της κοινοτικής νομοθεσίας, είναι σκόπιμο να καταργηθεί η απόφαση 94/63/ΕΚ.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη επιτρέπουν εισαγωγές ωαρίων και εμβρύων χοιροειδών από τις τρίτες χώρες από τις οποίες επιτρέπονται εισαγωγές σπέρματος χοιροειδών σύμφωνα με το άρθρο 1 της απόφασης 2002/613/ΕΚ.
Άρθρο 2
Η απόφαση 94/63/ΕΚ καταργείται.
Άρθρο 3
Η παρούσα απόφαση εφαρμόζεται από την 1η Σεπτεμβρίου 2008.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 22 Ιουλίου 2008.

Labels: 0
3
5
6